ส่วนที่ 1

ข้อมูลสรุป (Executive Summary)

บริษัทหลักทรัพย์ ไซรัส จำกัด (มหาชน) (“บริษัทฯ”) เดิมชื่อ “บริษัทหลักทรัพย์ วชิระซีเคียวริตีส์
จำกัด” (“วชิระ”) ซึ่งได้ระงับการประกอบธุรกิจหลักทรัพย์เป็นการชั่วคราวตั้งแต่เดือนกรกฎาคม
2541 เนื่องจากผลกระทบจากวิกฤติเศรษฐกิจในปี 2540 และต่อมา ธนาคาร ไทยธนาคาร จำกัด
(มหาชน) ในฐานะผู้ถือหุ้นใหญ่ของวชิระได้ขายหุ้นของวชิระที่ถืออยู่ทั้งหมดให้แก่นักลงทุนกลุ่มใหม่
ประกอบด้วย นายมนตรี สิหนาทกถากุล นายชัชวาลย์ เจียรวนนท์ นางสุพร วัธนเวคิน และนายกวิน
เจียมอุดม เมื่อวันที่ 28 พฤษภาคม 2545

ภายหลังการเปลี่ยนแปลงโครงสร้างผู้ถือหุ้นได้มีการจดทะเบียนเปลี่ยนชื่อจาก “บริษัทหลักทรัพย์
วชิระซีเคียวริตีส์ จำกัด” เป็น “บริษัทหลักทรัพย์ ไซรัส จำกัด” เมื่อวันที่ 23 กรกฎาคม 2545
และเปิดให้บริการอย่างเป็นทางการเมื่อวันที่ 9 สิงหาคม 2545
โดยมีใบอนุญาตให้ประกอบธุรกิจหลักทรัพย์ 4 ประเภท ได้แก่
ธุรกิจการเป็นนายหน้าซื้อขายหลักทรัพย์ การค้าหลักทรัพย์ การเป็นที่ปรึกษาการลงทุน
และการจัดจำหน่ายหลักทรัพย์ และเป็นสมาชิกตลาดหลักทรัพย์แห่งประเทศไทย (“ตลาดหลักทรัพย์”)
หมายเลข 24 นอกจากนี้ บริษัทฯ
ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน
ก.ล.ต.”) ในการให้บริการเป็นที่ปรึกษาทางการเงิน ตัวแทนซื้อ/ขายคืนหน่วยลงทุน (Selling
Agent Service) และได้รับอนุญาตประกอบธุรกิจซื้อขายสัญญาซื้อขายล่วงหน้าเมื่อวันที่ 14 ตุลาคม
2548
รวมทั้งเป็นสมาชิกของศูนย์ซื้อขายตราสารหนี้ไทยในการเป็นตัวแทนซื้อขายตราสารหนี้ของศูนย์ซื้อขายตราสารหนี้ไทยอีกด้วย
ณ สิ้นปี 2550 บริษัทฯ มีสำนักงานสาขา 5 แห่ง ได้แก่ สำนักแลนด์มาร์ค กรุงเทพฯ สาขาภูเก็ต
สาขาเซ็นทรัล ปิ่นเกล้า สาขาขอนแก่น และสาขาเดอะมอลล์ งามวงศ์วาน

นับตั้งแต่เริ่มเปิดให้บริการในเดือนสิงหาคม 2545 บริษัทฯ มุ่งเน้นการให้บริการที่มีคุณภาพ รวดเร็ว
และการสร้างสรรค์สิ่งใหม่ๆ (The Innovative Premium Broker)
เพื่อตอบสนองความพอใจสูงสุดให้แก่ลูกค้า ส่งผลให้บริษัทฯ มีลูกค้าที่เปิดบัญชีซื้อขายหลักทรัพย์
เพิ่มขึ้นอย่างต่อเนื่องจาก 292 บัญชี ณ สิ้นปี 2545 เป็น 4,538 บัญชี ณ สิ้นปี 2550 โดยในปี
2548 ปี 2549 และ ปี 2550 บริษัทฯ มีมูลค่าการซื้อขายหลักทรัพย์รวมจำนวน 130,287.6
ล้านบาท 70,904.6 ล้านบาท และ 75,754.9 ล้านบาท คิดเป็นส่วนแบ่งการตลาดร้อยละ 1.6
ร้อยละ 0.9 และร้อยละ 0.9 ตามลำดับ นอกจากนี้ บริษัทฯ
ยังมีลูกค้าสถาบันทั้งในและต่างประเทศที่ให้ความไว้วางใจเปิดบัญชีซื้อขายหลักทรัพย์กับบริษัทฯ
หลายแห่งด้วยกัน ซึ่งสะท้อนถึงการให้บริการที่มีคุณภาพของบริษัทฯ ได้เป็นอย่างดี
เนื่องจากการที่ลูกค้าสถาบันจะใช้บริการจากบริษัทหลักทรัพย์ใดต้องพิจารณาจากปัจจัยต่างๆ
ของบริษัทหลักทรัพย์นั้นๆ อย่างละเอียด ไม่ว่าจะเป็นคุณภาพงานวิจัย ความรวดเร็ว
และความถูกต้องในการให้บริการ

ในส่วนของงานวิจัยบริษัทฯ ได้มีการนำเสนอในรูปแบบใหม่ ๆ เพื่อสร้างความแตกต่างจากคู่แข่ง
ทั้งนี้ การวิเคราะห์หลักทรัพย์ของบริษัทฯ ในปัจจุบันครอบคลุมถึง 110 หลักทรัพย์
คิดเป็นประมาณร้อยละ 75 ของมูลค่าตลาดรวมของตลาดหลักทรัพย์
โดยบทวิเคราะห์หลักทรัพย์ของบริษัทฯ เป็นที่ยอมรับอย่างกว้างขวาง
ซึ่งสามารถเห็นได้จากการที่มีบทวิเคราะห์หลักทรัพย์ของบริษัทฯ ถูกนำเสนอตามสื่อต่างๆ
อย่างสม่ำเสมอ สำหรับงานวาณิชธนกิจของบริษัทฯ ในปี 2550 บริษัทฯ
ทำหน้าที่เป็นที่ปรึกษาทางการเงินในการออกและเสนอขายใบสำคัญแสดงสิทธิแก่ผู้ถือหุ้นเดิม จำนวน
2 บริษัท ที่ปรึกษาทางการเงินในการทำคำเสนอซื้อหลักทรัพย์ จำนวน 1 บริษัท
ที่ปรึกษาทางการเงินอิสระในการขอเพิกถอนหลักทรัพย์และการทำคำเสนอซื้อหลักทรัพย์ทั้งหมดของกิจการ
จำนวน 2 บริษัท ที่ปรึกษาทางการเงินในการปรับโครงสร้างกลุ่มบริษัท 2 บริษัท
ที่ปรึกษาทางการเงินในการเสนอขายหุ้นสามัญเพิ่มทุนแก่ประชาชนทั่วไป 1 บริษัท
และที่ปรึกษาทางการเงินในการประเมินมูลค่ากิจการ 1 บริษัท
รวมทั้งได้เข้าร่วมเป็นผู้จัดจำหน่ายและรับประกันการจัดจำหน่ายหุ้นสามัญจำนวน 3 บริษัท
โดยเป็นหุ้นที่เสนอขายต่อประชาชนครั้งแรก (IPO) 2 บริษัท
และเป็นหุ้นเพิ่มทุนที่เสนอขายต่อประชาชน (PO) 1 บริษัท

ปัจจัยความเสี่ยงที่สำคัญ

เนื่องจากรายได้หลักของบริษัทฯ มาจากรายได้ค่าธรรมเนียมนายหน้าซื้อขายหลักทรัพย์ บริษัทฯ
จึงมีความเสี่ยงจากความผันผวนของตลาดหลักทรัพย์
ซึ่งจะส่งผลกระทบโดยตรงต่อผลประกอบการของบริษัทฯ ทั้งนี้ บริษัทฯ
ได้มีการลดความเสี่ยงดังกล่าวโดยมีการควบคุมต้นทุนการดำเนินงานให้อยู่ในระดับที่เหมาะสม
รวมทั้งบริษัทฯ ยังมีการให้บริการที่หลากหลาย
และเนื่องจากมูลค่าการซื้อขายหลักทรัพย์ของลูกค้ารายใหญ่ 10 รายแรก มีสัดส่วนร้อยละ 45.28
ของมูลค่าการซื้อขายหลักทรัพย์รวมของบริษัทฯ ในปี 2550 บริษัทฯ
จึงอาจได้รับผลกระทบหากต้องสูญเสียลูกค้ากลุ่มดังกล่าวไป ดังนั้น บริษัทฯ
จึงพยายามขยายฐานลูกค้ารายย่อยและลูกค้าสถาบันทั้งในและต่างประเทศให้มีจำนวนเพิ่มขึ้นอย่างต่อเนื่อง
โดย ณ สิ้นปี 2550 บริษัทฯ มีจำนวนลูกค้ารายย่อยที่เปิดบัญชีซื้อขายหลักทรัพย์เป็น 4,538 บัญชี
นอกจากนี้ บริษัทฯ ยังอาจมีความเสี่ยงจากการผิดนัดชำระเงินของลูกค้า
โดยเฉพาะอย่างยิ่งในภาวะที่ตลาดหลักทรัพย์มีความผันผวนสูง อย่างไรก็ตาม บริษัทฯ
มีนโยบายในการคัดเลือกลูกค้าและทบทวนวงเงินซื้อขายหลักทรัพย์ของลูกค้าให้เป็นไปอย่างเหมาะสมและรัดกุม
โดยคำนึงถึงฐานะการเงินของลูกค้าเป็นสำคัญ

จากการที่บริษัทฯ ได้รับใบอนุญาตประกอบธุรกิจซื้อขายสัญญาซื้อขายล่วงหน้า
จากสำนักงานคณะกรรมการกำกับหลักทรัพย์และตลาดหลักทรัพย์เมื่อเดือน ตุลาคม 2548 โดยบริษัทฯ
คาดว่าจะสามารถเปิดให้บริการได้ภายในไตรมาสแรกของปี 2551 ซึ่งธุรกิจดังกล่าวเป็นธุรกิจใหม่
นักลงทุนทั่วไปและพนักงานของบริษัทฯ
อาจจะไม่เข้าใจในขั้นตอนการซื้อขายและการชำระราคาอย่างลึกซึ้ง
จึงอาจมีความผิดพลาดในการปฏิบัติงาน และอาจส่งผลกระทบต่อการดำเนินกิจการของบริษัทฯ
และต่อชื่อเสียงของบริษัทฯ
อีกทั้งธุรกิจซื้อขายสัญญาซื้อขายล่วงหน้าเป็นธุรกิจที่อยู่ภายใต้การควบคุมของกฎหมายและหน่วยงานต่างๆ
เช่นเดียวกับธุรกิจหลักทรัพย์ ดังนั้น บริษัทฯ จึงอาจจะได้รับผลกระทบจากการกำหนด
และ/หรือการเปลี่ยนแปลงกฎเกณฑ์ และข้อกำหนดต่างๆ จากหน่วยงานที่กำกับดูแล
เช่นเดียวกับการประกอบธุรกิจหลักทรัพย์ อย่างไรก็ตาม บริษัทฯ
มีนโยบายที่จะลดและควบคุมความเสี่ยงในการประกอบธุรกิจซื้อขายสัญญาซื้อขายล่วงหน้านี้
โดยการจัดอบรมและให้ความรู้ในธุรกิจแก่นักลงทุนและพนักงานของบริษัทฯ อย่างต่อเนื่อง
และควบคุมดูแลให้พนักงานทุกระดับปฏิบัติตามหลักเกณฑ์ ข้อกำหนด
ของหน่วยงานที่กำกับดูแลอย่างเคร่งครัดภายใต้การดูแลของฝ่ายตรวจสอบภายใน
และฝ่ายบริหารความเสี่ยง

นอกเหนือจากความเสี่ยงดังที่กล่าวข้างต้นแล้วบริษัทฯ
ยังมีความเสี่ยงจากการแข่งขันในธุรกิจหลักทรัพย์
ความเสี่ยงจากการจัดจำหน่ายและรับประกันการจำหน่าย ความเสี่ยงจากบุคลากร
ความเสี่ยงจากการขัดข้องของระบบคอมพิวเตอร์
และความเสี่ยงจากการที่ธุรกิจหลักทรัพย์เป็นธุรกิจที่อยู่ภายใต้กฎหมายและข้อกำหนดที่เข้มงวด
รวมถึงข้อผิดพลาดในการประกอบธุรกิจ
ซึ่งอาจส่งผลกระทบต่อผลการดำเนินงานและฐานะการเงินของบริษัทฯ
ซึ่งผู้ลงทุนสามารถอ่านรายละเอียดในส่วนที่ 2 ข้อ 1 เรื่อง ปัจจัยความเสี่ยง

สรุปฐานะการเงินและผลการดำเนินงาน

ผลการดำเนินงานบริษัทฯ ในปี 2550 มีรายได้รวม จำนวน 214.07 ล้านบาท ลดลงจาก 245.47
ล้านบาท ในปี 2549 คิดเป็นอัตราการลดลงร้อยละ 12.79 เนื่องจากรายได้ของบริษัทฯ
มีการปรับตัวลดลงไม่ว่าจะเป็นค่านายหน้าซื้อขายหลักทรัพย์ และดอกเบี้ยและเงินปันผล
สำหรับค่าใช้จ่ายรวมของบริษัทฯ ในปี 2550 มีจำนวน 226.35 ล้านบาท ลดลงจาก 253.18
ล้านบาท ในปี 2549 คิดเป็นอัตราการลดลงร้อยละ 10.60 ค่าใช้จ่ายหลักที่ลดลงได้แก่
ค่าใช้จ่ายที่เกี่ยวกับพนักงาน และค่าใช้จ่ายเกี่ยวกับอาคารสถานที่และอุปกรณ์
จากเหตุผลดังกล่าวในปี 2550 บริษัทฯ มีผลขาดทุน 12.27 ล้านบาท ขาดทุนเพิ่มขึ้นจากขาดทุน
8.11 ล้านบาท ในปี 2549 คิดเป็นอัตราการเพิ่มขึ้นร้อยละ 51.30

ณ วันที่ 31 ธันวาคม 2550 บริษัทฯ มีสินทรัพย์รวมทั้งสิ้นจำนวน 1,230.91 ล้านบาท เพิ่มขึ้นจาก
1,183.62 ล้านบาท ณ สิ้นปี 2549
ซึ่งมีสาเหตุหลักมาจากการเพิ่มขึ้นของลูกหนี้ธุรกิจหลักทรัพย์และดอกเบี้ยค้างรับจาก 172.33
ล้านบาท ณ สิ้นปี 2549 เป็น 395.48 ล้านบาท ณ สิ้นปี 2550
เนื่องจากปริมาณการซื้อขายหลักทรัพย์ในช่วงปลายปี 2550 มีปริมาณมากกว่าในช่วงปลายปี 2549
จึงทำให้ลูกหนี้ที่เกิดจากการซื้อขายหลักทรัพย์ในบัญชีเงินสดที่ยังไม่ถึงวันครบกำหนดชำระเงินเมื่อสิ้นงวดบัญชีเพิ่มขึ้นจาก
55.06 ล้านบาท ณ สิ้นปี 2549 เป็น 145.29 ล้านบาท ณ สิ้นปี 2550 นอกจากนี้
เงินให้กู้ยืมเพื่อซื้อหลักทรัพย์ก็เพิ่มขึ้นจาก 126.27 ล้านบาท ณ สิ้นปี 2549 เป็น 258.04 ล้านบาท
ณ สิ้นปี 2550 หากพิจารณาในส่วนของหนี้สิน ณ สิ้นปี 2550 บริษัทฯ มีหนี้สินรวม 201.13 ล้านบาท
โดยส่วนใหญ่ร้อยละ 66.67 เป็นเจ้าหนี้ธุรกิจหลักทรัพย์ และมีส่วนของผู้ถือหุ้น 1,029.78 ล้านบาท
โดยมีอัตราส่วนหนี้สินต่อส่วนของผู้ถือหุ้น ณ วันที่ 31 ธันวาคม 2550 อยู่ที่ระดับ 0.20 เท่า